Ski-VM 2025

Ski-VM 2025 ble arrangert i Granåsen skisenter i Trondheim fra 26. februar til 9. mars 2025. Dette var andre gang byen arrangerte verdensmesterskapet i nordiske grener, første gang var i 1997.
Dette var det første ski-VM hvor distanserennene i langrennsøvelsene var like lange for både kvinner og menn. Distansene var 10 km intervallstart, 20 km skiatlon, 50 km fellesstart og 4 × 7,5 km stafett.
Nye øvelser var sprint for para-utøvere i langrenn i tre klassifiseringer – for synshemmede, sittende og stående for både kvinner og menn, samt fellesstart 5 km/normalbakke i kombinert for kvinner. Dessuten ble øvelsen normalbakke/10 km i kombinert for menn endret til normalbakke/7,5 km kompakt og i skihopping ble øvelsen mikslagkonkurranse normalbakke endret til mikslagkonkurranse stor bakke.
Russland og Belarus var utestengt fra mesterskapet på grunn av den russiske invasjonen av Ukraina i 2022 samt den fortsatte russiske krigføringen og belarusiske støtten av denne.
Trondheim var eneste kandidat ved søknadsfristens utløp 1. mai 2019. 1. september 2019 var satt som frist for levering av den formelle søknaden, og 2. oktober ble den presentert for Det internasjonale skiforbundet (FIS) av representanter for Trondheim 2025.
Trondheim ble enstemmig valgt til arrangørby for ski-VM 2025 under FIS' 52. kongress som ble arrangert online, og ble offisielt kunngjort av FIS 3. oktober 2020.
VM-organisasjonen utlyste tegnekonkurranse blant barneskolene for VM-logoen. Blant de 6 500 innsendte bidragene var det en tegning fra Ranheim skole og en fra Grøtte skole som til slutt ble trukket ut som vinnere. Disse tegningene tjente som inspirasjon til det endelige resultatet, en logo som «skal vise fellesskap, folkefest inkludering og bærekraft. De forskjellige fargene skal vise mangfold, mens symbolene skal vise et fellesskap ved at noen mennesker står rundt jordkloden og tar vare på jorden.»
Tegningen som vant maskotkonkurransen var laget av Nadia Blomsø fra Frøya. Navnet til maskoten var en egen konkurranse, den vant Nina Kulstad og datteren Rebekka med navnet «Snedi».
Også designet av nedtellingsuret var en konkurranse, den ble kalt «VM-challenge» og var for studenter og eldre skoleelever. Vinnere ble Åshild Akselsen og Emilie Knudsen fra NTNU Design, med en lavvolignende konstruksjon med sittebenker.
Den offisielle VM-låten heter «For What We Love» og blir fremført av Gunnhild Sundli. VM-maskotsangen «Vinga» fremføres av Isabelle Eberdean.
Arrangøren måtte selge 220 000 billetter for å nå de økonomiske målsetningene. På VMs tredje siste dag kunne arrangøren fortelle at billettsalget hadde passert 221 000, og målet var nådd. Totalt ble det distribuert 229 000 billetter, fordelt på 213 000 solgte, nesten 10 000 til «Drømmedagen» da skoleelever i Trondheim fikk gratis adgang, og til sammen 6 000 til FIS Family, frivillige og inkludert gjennom sponsoravtaler. Arrangementet hadde 2 400 frivillige.
Åpningsseremoni, medaljeutdelinger og konserter som en del av kulturarrangementene tilknyttet verdensmesterskapet ble holdt på Torvet i Trondheim sentrum. Arrangementene på Torvet var gratis. Uten billettsalg er tilskuertallene omtrentelige. VM-arrangøren anslår at til sammen 200 000 publikummere møtte opp, og at konserten med Astrid S fredag 7. mars hadde flest publikummere, med 27 000 til stede.
Fotnoter
Det var 31 medaljeøvelser i VM, med 107 medaljører fordelt på 17 nasjoner.
21. januar tok Norges Skiforbund ut 21 langrennsløpere; elleve kvinner og ti menn og to mannlige utøvere ble tatt ut 28. januar. Troppen ble senere bli utvidet med ytterligere én kvinnelig utøver, slik at det er totalt 24 langrennsløpere i troppen. Det er tatt ut fire parautøvere, to kvinner og to menn.
Norges Skiforbund tok ut elleve kombinertløpere, hvorav fem kvinner og seks menn. Fem utøvere ble tatt ut allerede 26. desember 2024. Det er også tatt ut to hjemmeværende reserver, én for kvinner og én for menn.
Norges Skiforbund tok ut elleve skihoppere etter verdenscuprennene 15.- og 16. februar, hvorav fem kvinner og seks menn.
Etter verdensmesterskapet i 2025 i Trondheim åpnet Det internasjonale skiforbundet (FIS) en etterforskning av norske skihopperes diskvalifikasjoner. Marius Lindvik, som tok sølvmedalje, og Johann André Forfang, som endte på femteplass i storbakkerennet, ble diskvalifisert i andreomgangen på grunn av ulovlige dresser, noe som flyttet de ned til henholdsvis 29. og 30. plass. Rennet ble arrangert lørdag 8. mars, på mesterskapets nest siste dag. FIS’ uavhengige etiske organ skal undersøke mulige manipulasjoner av utstyr.
Skandalen fikk ytterligere oppmerksomhet da en video dukket opp, der representanter i det norske støtteapparet var snikfilmet mens de gjorde ureglementære endringer på hoppdresser. Dette reiste spørsmål om endringene var et bevisst forsøk på å omgå reglene.
Blant de største nasjonene innen skihopping krevde Tyskland en separat og uavhengig etterforskningskomité for de norske diskvalifikasjonene. Den tidligere finske skihopperen og verdensmesteren Janne Ahonen sammenlignet saken med dopingskandalen blant de finske langrennsløperne i Ski-VM 2001 i Lahtis.
Norges hoppsjef Jan-Erik Aalbu innrømmet åpent at lagets handlinger hadde vært i strid med reglene. «Vi har jukset, vi har prøvd å jukse systemet. Dette er ikke akseptabelt», kommenterte han på en pressekonferanse søndag 9. mars. Selv hadde ikke Aalbu hverken noen rolle i eller kjennskap til endringene som ble utført. Både skipresident Tove Moe Dyrhaug og toppidrettssjef ved Olympiatoppen, Tore Øvrebø, kalte jukset uakseptabelt. Dyrhaug varslet at jukset måtte få konsekvenser. Øvrebø uttalte at han støttet den varslede granskningen fra FIS. Idrettspresident Zaineb Al-Samarai omtalte jukset som skuffende, alvorlig og uakseptabelt, og kulturminister Lubna Jaffery sa det var helt uakseptabelt.
Norges Skiforbund sendte søndag 9. mars ut en uttalelse fra Lindvik og Forfang hvor de fortalte at de var ukjent med endringene. «Vi er begge helt knust. Ingen av oss ville ha hoppet med dresser vi visste var manipulerte. Aldri.»
En av hovedsponsorene varslet mandag 10. mars at de trakk seg med umiddelbar virkning. Denne avtalen løp ut sesongen 2024/25, men grunnet jukset avsluttet de den på dagen. Samme dag ble landslagstrener Magnus Brevig og servicetekniker Adrian Livelten suspendert fra jobbene sine. På den omtalte videoen var det Livelten som utførte den ureglementære endringen, under oppsyn av Brevig. Dagen etter ble også Brevigs assistent Thomas Lobben også suspendert, han var med på avgjørelsen om å foreta endringen. Onsdag 12. mars ble Lindvik og Forfang suspendert fra deltagelse i konkurranser i regi av FIS inntil videre, deriblant Raw Air 2025 i Holmenkollen og Vikersund.
Leder for hoppkomiteen, Stine Korsen, trakk seg torsdag 13. mars. På en pressekonferanse samme dag kunne FIS informere om at de hadde undersøkt alle de norske hoppdressene som ble brukt i VM. De hadde ikke funnet noen uregelmessigheter med kombinertlandslagets dresser, og heller ikke med de kvinnelige hoppernes dresser. Imidlertid hadde de andre funn – enn funnene på Lindvik og Forfangs dresser – på herrelandslagets dresser som førte til mistanke om manipulering. Av den grunn ble også Robin Pedersen, Kristoffer Eriksen Sundal og Robert Johansson suspendert fra deltagelse i konkurranser inntil videre.